Stjórnarskrá Rússlands
Stjórnarskrá Rússlands (rússneska: Конституция России) eru æðstu lög Rússlands sem voru samþykkt af stjórnlagaþinginu 12. desember 1993. Stjórnarskrá Rússlands er nánast óbreytanleg en til þess að breyta henni þarf mikinn meirihluta á þingi og auk þess í mörgum tilfellum, þjóðaratkvæðagreiðslu. Henni hefur þó verið breytt nokkrum sinnum.

Síðast voru gerðar breytingar á stjórnarskránni með stórtækri endurskoðun sem staðfest var í þjóðaratkvæðagreiðslu þann 1. júlí árið 2020. Með breytingunum var hjónaband formlega skilgreint sem samband milli karls og konu og þannig loku skotið fyrir að hjónaband samkynhneigðra verði leyft í Rússlandi með almennum lögum. Jafnframt var embættistíð Vladímírs Pútín Rússlandsforseta núllstillt með breytingunum og möguleikinn því opnaður á að hann bjóði sig fram til endurkjörs í fimmta sinn. Með stjórnarskrárbreytingunum var einnig fært inn ákvæði sem felur í sér viðurkenningu á „forfeðrum sem létu [Rússum] eftir hugsjónir sínar og trú á guði“, bannað var að gera lítið úr framlagi Sovétríkjanna í seinni heimsstyrjöldinni og bannað að leggja til að Rússar láti nokkurn tímann af hendi landsvæði sem þeir ráða yfir (til að mynda umdeild landsvæði eins og Kúrileyjar og Krímskaga).

Tilvísanir

Rússland
Rússnesk stjórnmál